KIRJALLINEN KYSYMYS E-0650/02

esittäjä(t): Daniel Varela Suanzes-Carpegna (PPE-DE) komissiolle

(11. maaliskuuta 2002)

Aihe: Nykyiset kalastuksesta erityisen riippuvaiset alueet Euroopassa

Niin kutsutun Sininen Eurooppa -hankkeen alkuvaiheessa hahmoteltiin yhteisön vesien kalastuskiintiöiden jakomekanismi jota myöhemmin kutsuttiin YKP:ssä suhteelliseksi vakaudeksi eurooppalaisten kalastuksesta erityisen riippuvaisten alueiden mukaisesti. Tuolloin alueisiin sisällytettiin nykyisin EU:n ulkopuolinen Grönlanti ja Irlanti, jonka BKT ylittää nykyisin koheesioalueita määrittävät kriteerit. Niihin ei puolestaan otettu mukaan tuolloin ETY:nä tunnettuun yhteisöön kuulumattomia alueita, kuten Galiciaa, joka kuuluu nykyisin koheesiopolitiikan tavoitteeseen 1 ja on epäilemättä kalastuksesta erittäin riippuvainen alue. Tämä on helppo tarkistaa alueen sosiaalistaloudellisista indikaattoreista.

Komission on asetuksen (ETY) N:o 3760/92(1) nojalla laadittava kertomus rannikkoalueiden taloudellisesta ja yhteiskunnallisesta tilanteesta. Euroopan parlamentti hylkäsi tällä otsikolla vihreään kirjaan liitetyn asiakirjan pitäen sitä epätarkkana ja epätäydellisenä. Lisäksi parlamentti katsoi, että siitä puuttuivat vertailukelpoiset, yhtenäiset alueelliset analyysit, ja piti välttämättömänä uuden asiakirjan laatimista.

1. Aikooko komissio ottaa huomioon parlamentin mielipiteen ja laatia uuden tutkimuksen, jossa määritellään selvästi, mitkä Euroopan alueet ovat nykyisin kalastuksesta erityisen riippuvaisia alueita?

2. Mikäli vastaus on kyllä, koska parlamentti saa tutustua tutkimukseen? Mikäli vastaus on ei, miksi tutkimusta ei tehdä?

3. Eikö komissio katso, että YKP:n uudistuksen toteuttamiseksi olisi ehdottomasti saatettava ajan tasalle tiedot, jotka koskevat eurooppalaisten alueiden riippuvuutta kalastuksesta?

4. Eikö komissio katso, että suhteelliseksi vakaudeksi kutsutussa kalastuskiintiöiden jakomekanismissa olisi otettava vuonna 2002 huomioon alueidemme todellinen riippuvuus kalastuksesta tällä hetkellä?

5. Onko Galicia komissiolle kalastuksesta erittäin riippuvainen alue niiden rakenteellisten, taloudellisten ja sosiaalisten tilastotietojen perusteella, joita sillä on käytössään?

(1) EYVL L 389, 31.12.1992, s. 1.

Franz Fischlerin komission puolesta antama vastaus

(12. huhtikuuta 2002)

Yhteisön kalastus- ja vesiviljelyjärjestelmän perustamisesta 20. joulukuuta 1992 annetun neuvoston asetuksen (ETY) N:o 3760/92 14 artiklan 2 kohdan mukaisesti komission oli määrä esittää parlamentille ja neuvostolle ennen 31. päivää joulukuuta 2002 kertomus yhteisön kalastusalan tilanteesta ja erityisesti rannikkoalueiden taloudellisesta ja sosiaalisesta asemasta, kalavarojen tilanteesta ja niiden arvioidusta kehityksestä sekä kyseisen asetuksen täytäntöönpanosta.

Tällainen kertomus esitettiinkin vuoden 2001 maaliskuussa. Yhteisen kalastuspolitiikan tulevaisuutta käsittelevän komission vihreän kirjan(1) II osaan sisältyi rannikkoalueiden taloudellista ja sosiaalista tilannetta käsittelevä kertomus, joka perustui komission käytettävissä oleviin tietoihin. Tietoja saatiin komission omista sekä ulkopuolisista, tapauskohtaisista tutkimuksista. Komissio tunnustaa näiden tietojen vajavaisuuden. Tiedot ovat usein epätäydellisiä, ja eri jäsenvaltioista peräisin olevia tietoja on vaikea verrata keskenään. On myös korostettava, että taloudellisten tietojen parempi saatavuus on perusedellytys kalastusalan paremmalle taloushallinnolle. Kertomuksesta saa kuitenkin yhteenvedon kalastuksesta riippuvaisilla alueilla tapahtuneesta kehityksestä, ja siinä todetaan, että huomattava osa vuonna 1990 tällaisiksi alueiksi luokitelluista alueista oli vuonna 1997 yhä kalastuksesta riippuvaisia.

Euroopan eri alueiden riippuvaisuutta kalastuksesta haluttiin kuvata yksityiskohtaisesti 22 alueellisen tutkimuksen tutkimussarjassa. Tutkimuksista yksi käsitteli erityisesti Pohjois-Espanjaa (Galicia, Kantabria, Asturia, Baskimaa), ja se saatiin päätökseen vuoden 2000 alkupuolella. Edellä mainittu kertomus perustui suurelta osin tähän tutkimukseen. Näiden tutkimusten tulokset on julkaistu, ja niihin on voinut tutustua vuoden 2000 alkupuoliskolta lähtien Internetissä (http://europa.eu.int/comm/fisheries). Tulokset osoittavat, että erityisesti jotkut Pohjois-Espanjan alueet, varsinkin Galicia, ovat hyvin riippuvaisia kalastuksesta. Rakennerahastovarojen osalta on todettava, että käsitteen kalastuksesta riippuvainen hyödyllisyys rajoittuu tavoite 2 -alueille, kun taas Galicia on tavoite 1 -alue ja pysyneekin sellaisena seuraavalla ohjelmakaudella. Kalastuksesta riippuvaisuus ei ole näin ollen merkityksellistä rakennerahojen jaossa tälle alueelle.

Hiljattain on käynnistetty uusi tutkimushanke (QLRT-2000-02277: Kalastustoiminnan vaikutuksia aluekehitykseen mittaavan laskennallisen ja yleispätevän mallin kehittäminen ja soveltaminen) yhteisön tutkimusohjelman tuella tarkoituksenmukaisten menetelmien määrittelemiseksi tarkemmin. Lisäksi komissio on käynnistänyt metodologisen tutkimuksen sosio-ekonomisten indikaattoreiden kehittämiseksi. Tarkoituksena on arvioida kalastusalan suhteellista merkitystä kalastuksesta kaikkein riippuvaisimmilla alueilla, jotta vaihtoehtoisten hoitotoimenpiteiden vaikutusta näiden alueiden taloudelliseen kehitykseen voidaan arvioida ja verrata. On tarpeen odottaa näiden kahden erillisen aloitteen tuloksia ennen kuin aihetta käsitellään enemmän.

Suhteellisen vakauden periaatteen mukaan kalastusmahdollisuudet jaetaan yhteisössä jäsenvaltioiden kesken kansallisiin kiintiöihin, ja komissio on todennut tämän periaatteen osalta vihreän kirjan 5.1.4.1 jaksossa (s. 24), että se ei tällä hetkellä näe mitään toimivaa vaihtoehtoista periaatetta, jolla päästäisiin samoihin tuloksiin. Komissio jatkoi, että neuvottelukierros on osoittanut, että koko yhteisössä ollaan laajalti samaa mieltä. Tämän vuoksi nykyistä järjestelmää ei ole tarpeen radikaalisti muuttaa. Jäsenvaltiot vastaavat vuorostaan kansallisten kiintiöiden jakamisesta kansallisten alueiden tai taloudellisten sidosryhmien kesken.

(1) KOM(2001) 135 lopullinen.